Canllaw i Ddiffinio Manteision y Prosiect
Beth yw Manteision y Prosiect a pham maent yn bwysig?
Manteision yw'r gwelliannau mesuradwy a ddarperir gan brosiect neu raglen y mae rhanddeiliad yn eu gweld yn gadarnhaol ac yn werthfawr.  Er enghraifft gwelliant o ran darpariaeth addysg mewn ardal, neu newid i wasanaeth sy'n gwella bodlonrwydd cwsmeriaid.  Dylai Manteision y Prosiect gyd-fynd ag amcanion y prosiect a'r blaenoriaethau sefydliadol.
Manteision v Allbynnau
Mae manteision yn wahanol i allbynnau; allbynnau yw canlyniadau prosiect, manteision yw'r gwelliannau a wneir drwy'r prosiect a'i allbynnau.  Er enghraifft, mewn prosiect sydd â'r nod o wella mynediad hamdden at goetir, yr allbwn fyddai llwybrau newydd a gwell, y fantais yw bod mwy o bobl yn gallu mynd i'r ardal a'i mwynhau.
Anfanteision
Gallech hefyd ddisgwyl anfanteision o ganlyniad i'r prosiect; mae yna ganlyniadau negyddol i brosiect, er enghraifft, colli llecynnau gwyrdd i godi adeilad newydd.
Diffinio a Mesur Manteision y Prosiect
Mae'n bwysig diffinio, gwireddu a mesur manteision (ac anfanteision) er mwyn i ni ddeall a mesur effaith y prosiect ar gyfer y rhanddeiliaid a'r defnyddwyr.  Nid yw mesur manteision yn syml bob amser, felly pan gaiff eu diffinio yn ystod Cam 2 - Datblygu Prosiect, mae angen i'r diffiniadau fod yn rhai CAMPUS h.y. cyraeddadwy, amserol, mesuradwy, penodol, uchelgeisiol a synhwyrol.  Bydd angen i chi ystyried ffyrdd ymarferol o fesur y manteision yr ydych yn ceisio eu cyflawni.
Er mwyn mesur gwelliant yn y dyfodol, mae angen deall a mesur y statws presennol.  Bydd hyn yn darparu sail ar gyfer mesur gwelliannau yn y dyfodol.
Yn aml nid yw manteision prosiect yn cael eu gwireddu hyd nes bod y prosiect wedi'i gyflawni ac wedi dod i ben.  Ar ddiwedd y rhan fwyaf o brosiectau, mae tîm y prosiect yn cael ei ddiddymu. Mae'n hawdd anghofio ei bod yn ofynnol monitro allbynnau a manteision prosiect ar ôl ei gyflawni.  Felly mae'n bwysig bod unigolyn priodol yn cael ei enwebu, cyn i'r prosiect ddod i ben, i fod yn gyfrifol am wireddu a mesur manteision y prosiect ar ôl iddo ddod i ben.   Mae hyn yn arbennig o berthnasol pan fydd rolau'r prosiect yn cael eu hariannu'n allanol yn ystod cyfnod cyflawni'r prosiect, a phan fydd unigolion yn cael eu cyflogi ar gontractau dros dro.
